‘Fica-wet wil ANC bankrot maak’Mzwanele Jimmy Manyi. Foto: GCIS Mzwanele (Jimmy) Manyi, president van die Progressive Professionals Forum (PPF), het Woensdag gesê die Wysigingswetsontwerp op die Finansiële Intelligensiesentrum (Fica) is ’n komplot om die ANC “so bankrot soos die hel te maak” voor die nasionale verkiesing in 2019. Manyi het die parlement se staande komitee oor finansies toegespreek oor dié teen-geldwassery-wetsontwerp en het gesê die wet sal gebruik word om ANC-skenkers te verneder en op die swartlys te plaas sodat die ANC bankrot kan raak. “Ons gaan ŉ situasie hê waar almal besmet word hierdeur. Dit is ŉ gevaarlike stuk wetgewing,” het hy gesê. Manyi het hierdie uitsprake gemaak nadat senior prokureurs, wat deur die parlement en die nasionale tesourie opdrag gegee is om hul regsmening oor die wetsontwerp te gee, aangevoer het pres. Jacob Zuma se weiering om die wetsontwerp te onderteken uit vrees dat dit ongrondwetlik is, is ongegrond. Die wet is ŉ poging om geldwassery te bekamp en sal banke verplig om die finansiële sake van prominente mense te fynkam. Die wet maak onder meer voorsiening vir soektogte sonder ŉ lasbrief, ŉ aspek wat Zuma meen moontlik op onregverdige wyse mense se reg op privaatheid kan skend. Die DA se David Maynier het Manyi Woensdag reguit gevra of hy met die omstrede Gupta-familie vergader het voordat hy Zuma oor die saak genader het. Manyi is bekend daarvoor dat hy gereeld die Gupta-familie in die openbaar verdedig. Manyi het geantwoord hy het nie met die Guptas gepraat nie en het gesê hy voel “mishandel” deur die vraag. Floyd Shivambu, die EFF se adjunkleier, het gesê daar is druk op Zuma geplaas om die wetsontwerp te keer, aangesien die ANC-meerderheid in die parlement die wetsontwerp goedgekeur het. Volgens Shivambu het Zuma “sy opdragte elders gekry” dat die wetsontwerp aan die parlement teruggestuur moet word om hersien te word. Zuma het die wetsontwerp teruggestuur ses maande nadat die nasionale vergadering dit in Mei goedgekeur het. Kritici meen Zuma se weiering om die wetsontwerp te onderteken is ŉ poging om homself en sy noue kring van kontakpersone te beskerm teen ondersoeke van finansiële owerhede. Die Nasionale Tesourie het gewaarsku dat die versuim om die wetsontwerp in die wet op te neem daartoe sal lei dat Suid-Afrika deur die Financial Action Task Force (FATF) berispe word tydens die liggaam se volgende vergadering in Februarie. Die tesourie het die komitee gevra om die hersiening van die wetsontwerp so vinnig moontlik af te handel om dit te vermy. Adv. Jeremy Gauntlett QC het gesê Zuma se beswaar teen die klousule oor soektogte sonder lasbriewe is ongegrond en hy het voorgestel dat LP’s óf die wetsontwerp los soos dit is, óf die taalgebruik “orden” om die beperkings op sulke soektogte nog duideliker te maak. Ishmael Semenya, wat ook gevra is om die parlement ŉ onafhanklike regsmening te gee, het dieselfde siening as Gauntlett gehad en gesê die nasionale vergadering is heeltemal daarop geregtig om die wetsontwerp te los soos dit tans is. Semenya het aangevoer die regspraak waarop Zuma sy besware grond, is nie relevant nie. Hy het ook met die senior parlementêre regsadviseur, Frank Jenkins, saamgestem dat die hoogste hof in die land in elk geval soektogte sonder lasbriewe toelaat in eng gedefinieerde omstandighede. In hierdie geval laat die wetsontwerp toe dat inspekteurs van die Finansiële Intelligensiesentrum soektogte mag uitvoer sonder om te wag vir uitreiking van ŉ lasbrief indien die vertraging om vir ŉ lasbrief te wag die doel van die soektog in die wiele kan ry en indien hulle oortuig is dat ŉ hof beslis ŉ soektoglasbrief in die spesifieke geval sou uitreik.